
O Volapükaflens Valöpo! 


Tü del 14-id yulula elabob blesiri gretik ad kolkömön Vicifali Jean- 
Claude CARACO põötü visit oma lü Linglän. Ebespikobs stadi anuik e fütürik 
Volapüka. 


Äsä okanols reidön su pad 63, esedom obe kopiedi potakada fa söl 
Rosenberger pepenöla, kel nüdugon ,„Volapüki pemenodöl” sonemik ad 
plaädön püki ela Schleyer. Disin ela Rosenberger in tef at binon ad jafön püki 
votik, kel binon suemovik fa utans, kels dutons lù kuliv Yuropik — sev abo: ad 
„Yuropükön” püki bevünetik. Ekö tradutod vödema, kel züon potakadi 


„El „Reform-Neutral” binon pük mekavik vemo pötik pro kosäd bevünetik bi 
binon fasilik ad suemön pro alan kuliva Yuropik: dalabon gramati balugik 
(deklin bal, konyug bal) e nomis kuratik prona, penama e stuka vödas: 
pestabon su vuls bevünetik e labon lotografi bevünetik e seko givon magädi 
püka natik. El „Reform-Neutral” binon fasilik ad penön e spikön. Utan, kel 
dalabon vödastoki, e kel elärnon nomis gramatik, kanon spodön sunädo ko 
foginans. Blufolös oni! Ed ologol vio balugik evedon kosäd bevünetik pos 
pub ela „Reform-Neutral.” 


Pos steifüls anik ad rivön püki somik, el „Interlingua” lofon oki obes 
anu in tef at. 


Läbo dokan Arie de Jong äkanom menodön Volapüki nen perön oni 
Ma slopans ela „Interlingua,” ya etuvoy püki mekavik gudikün, bi alan 


suemon oni — ab binos-li jenöfo verat? 


Valikosi Gudikün Oles ed Olikanes 













VIII:58:2005 
GRAMATAGUL 
Reidan penom: „Kin binon-li yümäl vü vöd Linglänapükik : „keep” e 


tikamagot „to notice,” sevabo: „küpön”? (= bemerken, remarquer, 
remarcar, notare). 





Äsä sevoy, Datuval ävälom vödis mödik Volapüka se Linglänapük. Bal 
vödas et äbinon : küpön, kel, niludoy, dekömon de vöd Lingläna- 
pükik : „keep” ad sinifön : „to notice” (= bemerken, remarquer, remarcar, 
notare). 


Väl somik jinon bisarik, e mutoy säkön : Äsuemom-li hiel Schleyer 
Linglänapüki saidiko? Mutob koefön, das neai elogob samädi 
Linglänapüka fa el Schleyer pepenöli. Sevob, das jenöfo äpenom penedi 
Linglänapüko ad yufön mani votik, kel älabom soni in Tats-Pebalöl, e kel 
no äkanob penön it. Id äbinom pükavan ko nol gretik pükas alsotik. 
Kikodo, täno, ivälom-li vödi „keep” ad sinifön „to notice”? 


Ekö dil tefik peneda, keli esedob lü reidan löpik in tef at: 


„Ma el „Cherpillod” KÜP dekömon de KEEP Linglänapükik. 
Kanos-li binön, das el ,„Cherpillod” neverätikom? Binos-li 
mögik, das KÜP dekömon de värb latinik CUPERE? Atos 
binos tikavikum. Ön jenet somik, rig jäfedik värba binon 
genik. Sagoy, das valikos in lif binos fino genik! Ab kanos 
i jenön, das el „Schleyer” äsukom vödi pötik in vödabuk 
Deutänapükik/Linglänapükik ed ituvom fraseodi: to keep in 
mind; to keep in view, (= im Sinne haben, im Auge 
behalten,tenir compte de, ne perdre pas de vue; recordar 
que, no perder de vista; tenere a mente, avere in vista) 
ed isludom, su stab somik, ad daoptön vödi KEEP ad 
sinifön : „to notice.” 


Ba reidans votik olabons-li pläni gudikum? 

DOG E LUP 


Dog äslipon fo yan doma gretik. 
Älükömon lü dog lup faemik. 

Dog äsagon one ko dred in lad: 

„Te skin e boms binob. Odel in gad 
Ojenon mated: ofidob dinis 

So mödikis; jenöfo ya grinis 

No äkanon bevü vöds klänedön: 
„Gekömolöd odel ad fidedön!” 


Lup ämogolon, e tü del sököl 
Ägekömon ko spel gretik ad föl 
Pötita oka. Ekö dog su nuf! 
„Ejenon-li mated?” säkon ko suf. 
„Lesi!” dog vokon, ab ekö konsäl! 
Ven tuvol obi slipöli bü zäl, 
Satükolöd ga desiris ma ned, 

E no stebedolöd jüi mated!” 


23 23 2 28 3 


Do 


DÖ MAN E LÄD FOPIKS 





Flen oba, kel äsmökom tumödo, 
Äsmökom fe zigaris ya gödo. 


Lü sepülam egolob, 
E neai oglömob 


Fleni at, kel äämökom tumödo! 


Läd fopik, kel ädrinof tuvemo, 
Ädonükof ga kapi fe jemo. 


Moni mödik egerof, 
Oni efe eperof. 


Läd fopik, kel ädrinof tuvemo! 

VERAT POTÜVON FINO (BÜFINOT) 





Jimatan hiela Acsionov ädäsperof. No äsevob plu, kisi tikön. 
Cils oka äbinons smaliks. No äkanof leadön soalön onis. Seko 
ädevegof lù zif kö matan äbinom fanäban kobü cils oka. 


Primo no ädaloy ofe visitön omi. Ab iflekof oki lü calans 
veütikum e fino idaloy ofe visitön matani. Sosus älogof omi : 
fanäböpani peklotöl, nams e futs pejänöls, kobü ravans e sasenans, vom 
miserabik äsvenof. 


Äseadof oki näi om ed äprimof ad nunodön omi tefü 
domikonöm, ed äsäkof ome, kisi ijenos. Valikosi äklülükom ofe. 
Poso äsagof ome: 

„Kisi kanobs dunön ad süadükön cödanis, das binol nedöbik-li?” 


„Nedob flekön obi lü lampör. Om suemom, das binob nedöbik.” 


„Ya edunob osi,” ägespikof matan, „ab lapel obas neai elüköm- 
On lü om.” 


El Acsionov ädonükom kapi. 

„Drim oba, seko, äbinon veratik” ämürof ome matan. ,„Ilogob oli 
labü kap gedik, ed ekö — herem ola ya igedikon kodü dol. Ag! bis üblibol 
domo!” Ed esagöl osi, älöfülof heremi oma ko drens in logs. 

Täno, pos timùl seila, ämürof ome sofiko: 

»O Ivan! Binob matan ola. Sagolös obe verati: döbol-li?” 

„Id ol, dotol-li dö ob?” ägespikom el Acsionov ko biedäl. 
Äklänedom logodi vü nams ed ädrenom. Tü timül et änükömom 


soldat. Tim äbinon ad mogolön. El Acsionov, naedü lätikün, äglidom 
matani oka äsi cilis. 


VNI:61:2005 


Soaliko, ämeditom lunüpo dö spikot et. Utos, kelos mödiküno 
ätomos omi äbinon jenöfot, das i matan oka idotof dö om. No isäkof 
ome, if äbinom jenöfo sasenan. El Acsionov ätikom: „Plä God, nek 
kanon sevön verati, nek kanon suemön, das vo nedöbob. Ome it 
mutob plekön. Te de Om kanob spetön milagi.” 


Sis del et, el Acsionov neai ipenom lapeli lü lampör. Anu iperom 
speli alik. Ye äfövom ad plekön Gode. 


Päcödetom ad lebat e ad vob mütik. Ad koefükön omi, 
pädatomom. Täno, sosus vuns oma isaunikons, päblinom, ko midunans 
votik, ini fanäböp. 


Anu herem oma äbinon vietik äs nif. Fred valik büik oma 
inepubon. Ägolom nevifiko, päblegikom ed äspikom nesuvo. In 
fanäböp iprimom ad fabrikön jukis. Somo ägetom moni anik. Iremom 
buki tiädü : „Lif Saludanas”, e ven ädabinon lit anik in leziöb oka, 
äreidom ed äreidom dönu buki oka. Äkomom pö Mäsäd tü sudel alik: 
äreidom penedi bibik ed äkanitom plekis. Ikipom vögi jönik, ed ekö 
valikos, kelos äretos ome. Fanäbs votik älöfiloms omi ed ädigidoms 
gudäli oma. Kompenans at miventürik oma änemoms omi : „lefatül” 
ed äsagoms, das äbinom man saludik. Alna, ven äzesüdos ad dunön 
bosi veüta, älükonfidoy osi ome, if ädavedon feit bevü fanäbans votik, 
älükonfidoy dini cödote oma. 


El Acsionov neai ägetom penedis de dom oka. Lio ästadons-li 
löfäbs oma? Älifons-li nog? Ädeadons-li? Äsevom nosi plu. 


Ün del seimik älükömon lü fanäböp grup nulik cödetäbas. Tü 
soar lüköma atanas, fanäbs valik äzüoms lükömölanis nulik ed 
äprimoms ad besäkön omis. 


„Ed ol-li?” äsäkoms. „Kiöpao kömol-li? Se zif kinik kömol- 
li? Se vilag kinik-li? Miduni kinik edunol-li? Kikodo ecödetoy-li 
oli?” 

El Acsionov äkomom. Ko kap donik, älilom säkis äsi gespikis. 
Balan lükömölanas äbinom man geilik, ya boso bäldik, labü balib gedik, 
ab nog fulü viläla. Äkonom dinädi sekü kel ifanäbükom. 


„Ad sagön ole verati,” äsagom, „no edunob nosi badik. Te 
elivükob jevodi, kel ätrotom po vab. Mastan ona itanom jevodi vabe ad 
dugön oni domio. Päküpodob pö dun at e päkusadob fa mastan tifa 
pedesinöl jevoda omik.” 


„Veratos, das ilivükob nimi, ab no ädesirob ad tifön oni. Ävilob 
te kömön lomio spidikumo. Reto, mastan jevoda äbinom flen oba. 
Ekö jenav oba. Ab cödans äbliboms pö ced okik, das itifob jevodi, ed 
ekö ob is. Pö jenets votik, veratos, das itifob, ab kisi-li? kiöpo-li? 
kiüpo-li? Kin kanon-li sevön osi? Ädabinons dins fefikün, e sötob fe 
binön is ya sis lunüp. Ab neai äplöpoy ad sevön atosi Plao, 
pefanäbükob anu, e ad nos! Nos gidos! Fümiko binob anu in fanäböp. 
Ab no kudolös tefü ob. No oblibob is lunüpo . . . 


Balan fanäbas äsäkom: 

„Se topäd kinik kömol-li?” 

„Se zif Vladimir, e nem oba binon ‘Macario.’ 
El Acsionov älöükom kapi. 


„Elielol spikön dö famül ela Acsionov?” äsäkom me vög drem- 
ilöl. „Lifons-li nog?” 


„Fümiko elielob spikön dö ons! Fat onas päcödetom ad 
fanäböp. Ab atos no sinifos, das binons liegiks. Fat onas äbinom 
nendoto äs ob. Ab mot ya edeadof sis nelunüp. Ed ol, o flen gudälik, 
kikodo binol-li in top at?” 


(Dili lätikün konota at kanoy reidön in gasedil mula balidkömöl!) 





VIII:63:2005 


ROSENBERGER - VOLAPÜKAN REVIDIÄLIK 





Flen Caraco esedom obe kopiedi potakada dätü d. 28id prilula, yela 
1914 fa söl W. Rosenberger pepenöla lü flen hiatana. Ekö diso 
vödem ona:- 


Söl palestimöl! 


Danob vemo plo kad flenik ola dätü IV 19, keli elilädob ko smalüg. 
Enolob, das mebaston peployegom fa Sleumer edilsumob pötü konlet 
plo mebamal at e evüdob i lilädelis timapenäda obik „Progress” 
dilsumön. (Fileigolös N 4-18 dätü VIul 19131). 

Elabob gäli getön ädelo kadi flenik de s. Sleumer se Konstanz dätü 
folul 23id. 

Ibinoböv viliko sogü vpels in Konstanz in dom ut, in kel evisitob 
lätikna maseli obsik in jölul 1909. 

Ab, ab — o vp löfik obas! Disod oma binom logik, if (bi) Cifal vpelas 
kanom penön nen senön pöki „Läd Trost se Graz ebinom iso”! I, 
memaston ob epenoböv negelo pla „mebaston”. 

Ko glids ladlikün d.d.o. [dünan divodikün olik] Rosenberger. 


In Volapük adelik vödem löpik binon: 
O Söl stümik! 


Danob vemo pro kad flenöfik ola dätü d. 19id prilula, keli ereidob ko 
lügäl. 

Sevob, das mebaston fa hiel Sleumer pädisinon; ekompenob ko 
konlet pro mebamal at, ed evüdob i reidanis gaseda „Progress” ad 
kompenön. (Leigodolös nümis 4-18 dätü yulul, yela 1913)! 

Elabob blesiri ad getön ädelo kadi flenöfik de söl Sleumer [kel 
äbinom Cifal pos el Schleyer. Redakan] dätü del 23id prilula. 
Ibinoböv vilöfo sogü Volapükels in Konstanz, in dom ot, kiöpo 
evisitob lätikna mastani obsik in gustul, yela 1909. 
Ab, ab — o Volapük löfik obas! Lövikam ona binon logädik, if (bi) 
Cifal Volapükanefa kanom penön, nen senön pöki :,Läd Trost se 

Graz ebinom is”! I „memastoni” neai epenoböv pla „mebaston”. 
Ko glids ladöfikün d.d.o. (= Dünan divodikün ola) Rosenberger. 


Söl Rosenberger äbinom Volapükan lanälik, e jenöfo liman Kadäma. 
Ab love yels anik, äviloy menodön püki. Vobodi at ädunom söl 
Rosenberger kobü Kadämans votik, ab pük perevidöl fa oms no plu 
äbinon Volapük ma disin ela Schleyer. 


Bi söl Rosenberger no plu äcedom, das Volapük äbinon pük 
bevünetik gudikün, logobs, das krütom Cifali demü pöks tel, kelis 
ituvom -— jenöfo krütom Cifali it! (In gasedil büik obas kanoy 
reidön dö mebaston pemäniotöl). 


Potakad, keli isedom flene oka, äbinon reklam kleilik pro el 
„Reform-Neutral” — pük mekavik perevidöl ad plaädön Volapüki! 
Jenöfo, su kad it reidoy, das kads somik binons getoviks de söl 
Rosenberger it!! 


Zù flans kada reidoy: „Reform-Neutral es un lingue artificial multe 
convenabl pro relationi international cause it es facile apprensibl 
pro omnihom de cultur european : it av grammatic simpl (un 
declination, un conjugation) e reguli precis pro pronunciation, pro 
scriptur e pro formation de paroli; it es construed sur radicali 
international e it av ortografi international, e per co it face le 
impression de un lingue natural. Reform-Neutral es facil pro 
scribar e pro parlar. Qui possede un vocabular e qui apprendav 
reguli grammatical pote correspondar immediate co foreniani. 
Prova it! E videra quale simpl el communication international 
deveniav po apparition de Reform-Neutral.” 


Ekö Volapük perevidöl ma hiel Rosenberger!! Ya tävoy su veg, kel 
dugon lù els „Occidental,” „Interlingue,” e fino lù el „Interlingua” - 
püks, kels no binons jenöfo bevünetiks, ab cifo Yuropiks labü 
vödems pükas vesüdänas, ab no pükas lofüdänas. Pük vero 
bevünetik ye bradon voli lölik! 

